Predsjednik Bush traži od Kongresa daljnjih 30 milijardi dolara za borbu protiv AIDS-a
Od 2003, uz američki program vrijedan 15 milijardi dolara, broj ljudi koji prima liječenje u zemljama supsaharske Afrike porastao sa 50
Redovito godišnje obilježavanje borbe protiv AIDS-a, aktivisti diljem svijeta iskoristili su za usredotočenje pažnje javnosti na napore u borbi protiv ove pandemije. Globalni fond za borbu protiv AIDS-a, tuberkuloze i malarije – koga sponzoriraju Ujedinjeni narodi – objavio je da je osigurao lijekove za gotovo milijun i pol ljudi koji su zaraženi virusom HIV, uzročnikom AIDS-a. Pedesetak tisuća ljudi okupilo se u Johannesburgu, na dobrotvornom koncertu kojemu je domaćin – petu godinu za redom - bivši predsjednik Južne Afrike Nelson Mandela. Na koncertu su nastupili, između ostalih, Annie Lennox i Peter Gabriel. U Sjedinjenim Državama, predsjednik Bush poziva Kongres da odobri njegov prijedlog o potrošnji 30 milijardi dolara u slijedećih 5 godina u borbi protiv AIDS-a. Gospodin Bush je 2003. počeo svoju petogodišnju inicijativu, vrijednu 15 milijardi dolara, o osiguravanju lijekova oboljelima od AIDS-a u 120 zemalja, s posebnim naglaskom na 15 zemalja, uglavnom u Africi. Američki dužnosnici kažu da je broj ljudi koji prima liječenje u zemljama supsaharske Afrike porastao sa 50 tisuća na pola milijuna. Američki predsjednik je objavio da će on i prva dama Laura Bush otputovati u supsaharsku Afriku početkom slijedeće godine kako bi osobno dobili uvid u provođenje programa protiv AIDS-a koje sponzorira Amerika. Čelnik UNAIDS-a Peter Piot rekao je da postoji ozbiljan nedostatak financija za borbu protiv AIDS-a, te istaknuo da su oboljele osobe i dalje stigmatizirane i izložene diskriminaciji. UNAIDS kaže da je u 2006. 32,7 milijuna ljudi u svijetu živjelo zaraženo virusom HIV, što je gotovo 7 milijuna manje nego što se ranije procjenjivalo.